钦定古今图书集成/明伦汇编/官常典/第618卷 > 华钰
## 钦定古今图书集成/明伦汇编/官常典/第618卷 > 华钰

按《明外史》本传：“钰字德夫，丹徒人。万历二十三年进
士。授荆州推官。税监陈奉仆直，驰府署中，钰缚笞仆，
奉佯谢，衔之次骨。奉所受敕止江税，乃故移之市，又
倍蓰征之。稍与辨，辄殴击破面，商贾怖匿，负担者不
敢出其途，争欲杀奉。钰白御史严戢，奉益恨。奉欲榷
沙市税，沙市人群起逐之，奉疑钰所使。已欲榷黄州”
团风镇税，复为镇民所逐。奉又疑经历车重任教之，
遂上疏极论钰、重任阻挠罪，并及巡按御史曹楷、襄
阳知府李商耕、黄州知府赵文焕、荆门知州高则巽
等数十人。帝切责楷，贬商耕等三人官，钰、重任皆被
逮。时二十七年八月也。既至，下镇抚狱讯治，俾引御
史楷。钰坚不承，系狱中。初，吴宗尧、吴宝秀皆不久即
释，帝欲痛折辱以惧之，于是钰与冯应京、王正志等
先后十馀人悉长系。廷臣论救章数上，皆不报。狱中
有鸟，形类鹤而小，怪鸣，则逮者至。一夕，鸟鸣甚哀，钰
起坐俟之，则应京至。居久之，语钰以主静穷理之学，
日相与研究。三十二年六月，长陵灾，肆赦，钰与重任
并释为民。家居四年卒。天启中，赠尚宝少卿，赐祭，录
一子。